RÅDETS BESLUTNING af 14. december 1998 om en EF-gebyrordning inden for fodersektoren (98/728/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/524/EØF af 23. november 1970 om tilsætningsstoffer til foderstoffer, særlig artikel 6, stk. 2 (1),

under henvisning til Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF, særlig artikel 14 (2).

under henvisning til forslag fra Kommissionen (3), og

ud fra følgende betragtninger:

Der bør fastsættes EF-bestemmelser om de gebyrer, der skal opkræves for bestemte tjenesteydelser i alle medlemsstaterne;

der skal kun opkræves gebyr for gennemgang af dokumentation vedrørende bestemte tilsætningsstoffer; der bør fastsættes en liste med den relevante gruppe tilsætningsstoffer;

de gebyrer, der skal opkræves, bør kun dække de reelle lønomkostninger, socialudgifter og administrative omkostninger for det organ, som præsterer tjenesteydelserne; der bør fastsættes en udtømmende liste over de omkostninger, som det er tilladt at tage i betragtning ved gebyrberegningen;

medlemsstaterne bør have mulighed for at fastsætte faste gebyrer, således at de ikke er nødsaget til at dokumentere de reelle omkostninger i hvert enkelt tilfælde;

medlemsstaterne bør give Kommissionen de nødvendige oplysninger, således at den kan ændre bilagene, når den finder det hensigtsmæssigt; ændringerne bør foretages efter den procedure, der er fastsat i denne beslutning, for at etablere et nært samarbejde mellem medlemsstaterne og Kommissionen inden for Den Stående Foderstofkomité -

VEDTAGET FØLGENDE BESLUTNING:

Artikel 1

1. Medlemsstaterne sørger for, at der opkræves et gebyr til dækning af de omkostninger, som den indberettende medlemsstat har afholdt i henhold til artikel 4 og artikel 6, stk. 1, i direktiv 70/524/EØF som led i gennemgangen af dokumentation for de tilsætningsstoffer, som er nævnt i bilag A til nærværende beslutning.

2. Medlemsstaterne sørger for, at der opkræves et gebyr til dækning af omkostningerne i forbindelse med godkendelse af visse foderstofvirksomheder og mellemhandlere i henhold til artikel 5 i direktiv 95/69/EF.

3. Ved beregningen af de gebyrer, der er nævnt i stk. 1 og 2, bør kun de omkostninger, der er nævnt i bilag B, tages i betragtning.

Artikel 2

Bilagene kan ændres efter proceduren i artikel 5.

Artikel 3

Enhver direkte eller indirekte refusion fra medlemsstaternes side af de i denne beslutning omhandlede gebyrer er forbudt.

En medlemsstats anvendelse af faste beløb ved vurderingen af enkeltsager betragtes dog ikke som indirekte refusion.

Artikel 4

1. Medlemsstaterne udarbejder rapporter om gennemførelsen af denne beslutning med oplysning om:

- størrelsen af de gebyrer eller faste beløb, der er opkrævet i hvert tilfælde i henhold til artikel 1, stk. 1 eller 2

- beregningsmetoden for gebyrerne i relation til de faktorer, der er anført i bilag B.

Medlemsstaterne sender deres rapport til Kommissionen senest den 14. december 2000.

2. På grundlag af de rapporter, som er nævnt i stk. 1, forelægger Kommissionen senest den 14. december 2002 Rådet en sammenfattende rapport om gennemførelsen af denne beslutning og eventuelt forslag til yderligere harmonisering af gebyrordningerne inden for fodersektoren.

Artikel 5

1. Når der henvises til proceduren i denne artikel, bistås Kommissionen af Den Stående Foderstofkomité, i det følgende benævnt »komitéen«.

2. Kommissionens repræsentant forelægger komitéen et udkast til de foranstaltninger, der skal træffes. Komitéen afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Den udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i komitéen tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

3. a) Kommissionen vedtager de påtænkte foranstaltninger, når de er i overensstemmelse med komitéens udtalelse.

b) Er de påtænkte foranstaltninger ikke i overensstemmelse med komitéens udtalelse, eller hvis der ikke er afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen, som anvender dem umiddelbart, medmindre Rådet med simpelt flertal har udtalt sig mod de nævnte foranstaltninger.

Artikel 6

Denne beslutning anvendes fra den 30. juni 2000.

Artikel 7

Denne beslutning er rettet til medlemsstaterne.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT L 270 af 14. 12. 1970, s. 1. Direktivet er senest ændret ved direktiv 98/92/EF (se side 49 i dette EFT).

(2) EFT L 332 af 30. 12. 1995, s. 15. Direktivet er senest ændret ved direktiv 98/92/EF (se side 49 i dette EFT).

(3) EFT C 155 af 20. 5. 1998, s. 29.

BILAG A

Dokumentation for tilsætningsstoffer, som skal godkendes, med angivelse af den person, som er ansvarlig for at bringe dem i omsætning i henhold til direktiv 70/524/EØF.

BILAG B

Udtømmende liste over omkostninger, der kan tages i betragtning ved gebyrberegning i henhold til artikel 1, stk. 1 og 2:

Personaleomkostninger

- lønninger, herunder eventuelle tillæg, pensionsbidrag og forsikringsbidrag for de ansatte

Administrative omkostninger

- kontorlokaler, herunder leje, varme, lys og vand, møbler, vedligeholdelse og forsikring

- generalomkostninger, herunder kontorudstyr og -artikler, porto, trykning, telekommunikation, efter- og videreuddannelse og abonnement på tidsskrifter

- rejseomkostninger og dertil knyttede omkostninger

Tekniske omkostninger

- tilknyttede tekniske omkostninger (f.eks. laboratorieomkostninger, prøveudtagning)

- gebyrer til konsulentfirmaer.